b'\n_START_ARTICLE_\nViolant de Bar\n_START_SECTION_\nAscend\xc3\xa8ncia\n_START_PARAGRAPH_\nViolant pertanyia al llinatge dels Montb\xc3\xa9liard, ducs de Bar, emparentat amb la Casa reial de Fran\xc3\xa7a (dinastia Valois)._NEWLINE_Genealogia simplificada de Violant de Bar:_NEWLINE_\xc2\xa0\xc2\xa0\xc2\xa0\n_START_SECTION_\nLa reina\n_START_PARAGRAPH_\nTingu\xc3\xa9 molt bona relaci\xc3\xb3 amb el seu marit, per\xc3\xb2 unes relacions tempestuoses amb els sogres, sobretot amb l\'\xc3\xbaltima esposa del rei Pere, Sibil\xc2\xb7la de Forti\xc3\xa0. El conflicte arrib\xc3\xa0 a tenir tals dimensions que es crearen partits al voltant de cada dama, representatius, en realitat, de diferents faccions de la noblesa (amb l\'alta noblesa al costat de Violant i Joan). Tot va acabar el 5 de gener de 1387, amb la mort del rei Pere i l\'ascens al tron de Joan i d\'ella mateixa. El nou monarca va empresonar Sibil\xc2\xb7la, la va desposseir de tots els b\xc3\xa9ns que li havien estat cedits pel seu pare i els va transferir a Violant._NEWLINE_A partir de llavors, ella i el seu marit, amb les camarilles respectives, iniciaren una vida de luxe i refinament, a imitaci\xc3\xb3 de les grans corts franceses. Durant aquest per\xc3\xadode, Violant afavor\xc3\xad unes intenses relacions culturals amb Fran\xc3\xa7a, sobretot en els \xc3\xa0mbits de la cultura escrita, la m\xc3\xbasica i l\'art. Per\xc3\xb2 el cost econ\xc3\xb2mic de la nova orientaci\xc3\xb3 aristocratitzant de la monarquia no s\'adeia amb les possibilitats de les rendes que ingressava el rei. Les corts de Monts\xc3\xb3 de 1383 - 1384 i de 1388 - 1389 van denunciar el fet, per\xc3\xb2 foren deso\xc3\xafdes. Joan es va guanyar llavors l\'apel\xc2\xb7latiu de Descurat amb el qual va passar a la posteritat. _NEWLINE_Violant i Joan van fomentar la creaci\xc3\xb3 liter\xc3\xa8ria en catal\xc3\xa0 , impulsant a autors com Bernat Metge, entre d\'altres, i tamb\xc3\xa9 van ser els promotors dels primers Jocs Florals a Catalunya l\'any 1393. _NEWLINE_El 1396, un accident de cacera va posar fi a la vida del Descurat. El rei moria sense descend\xc3\xa8ncia masculina i la corona corresponia al seu germ\xc3\xa0, Mart\xc3\xad. Els qui s\'havien oposat a aquella situaci\xc3\xb3, amb el Consell de Cent de Barcelona al capdavant, van maniobrar amb rapidesa i, com que Mart\xc3\xad era a Sic\xc3\xadlia, van donar tot el suport a la nova reina, Maria de Luna, que va prendre les regnes del govern amb energia i va iniciar un proc\xc3\xa9s contra aquelles camarilles i contra la mateixa Violant. Aquesta, per protegir-se i guanyar temps, va afirmar estar embarassada, per\xc3\xb2 aviat es va descobrir que era fals. El regnat havia durat a penes nou anys. _NEWLINE_Lliure de responsabilitats, per\xc3\xb2 despr\xc3\xa9s d\'un dur proc\xc3\xa9s judicial que va portar a la mort algun dels seus antics col\xc2\xb7laboradors, i a Bernat Metge a escriure una de les obres m\xc3\xa9s importants de la literatura catalana, Lo somni (1399), on la seva figura \xc3\xa9s glossada, la reina v\xc3\xaddua es concentr\xc3\xa0 en l\'educaci\xc3\xb3 de l\'\xc3\xbanica filla que li quedava, la infanta Violant d\'Arag\xc3\xb3.\n_START_SECTION_\nEls anys posteriors\n_START_PARAGRAPH_\nNo va tornar a participar en pol\xc3\xadtica fins que va morir el nou rei el 1410, tamb\xc3\xa9 sense descend\xc3\xa8ncia. Durant l\'Interregne que segu\xc3\xad (1410 - 1412), va esclatar un conflicte successori que, en un primer moment, donava moltes possibilitats al seu n\xc3\xa9t Llu\xc3\xads de Cal\xc3\xa0bria (fill de la seva filla Violant d\'Arag\xc3\xb3 i de Llu\xc3\xads II de N\xc3\xa0pols, rei titular de N\xc3\xa0pols i comte de Proven\xc3\xa7a). La candidatura tenia el suport d\'importants personalitats, com el governador de Catalunya Guerau Alemany de Cervell\xc3\xb3, l\'arquebisbe de Saragossa Garcia Fern\xc3\xa1ndez de Heredia, Roger Bernat de Pallars, etc. i de molts membres de la petita noblesa catalana. Per\xc3\xb2 la mort de l\'arquebisbe a mans dels urgellistes va fer que tots els seguidors del seu n\xc3\xa9t es passessin al partit de Ferran de Trast\xc3\xa0mara, candidat que finalment va guanyar-se el tron de la Corona d\'Arag\xc3\xb3 el 1412 en el Comprom\xc3\xads de Casp. A partir d\'aquest moment, Violant de Bar ja no torn\xc3\xa0 a la pol\xc3\xadtica._NEWLINE_Pass\xc3\xa0 l\'\xc3\xbaltima etapa de la seva vida retirada al palau de Bellesguard, a Barcelona, dedicada a l\'administraci\xc3\xb3 dels seus b\xc3\xa9ns, que no sempre resultaven suficients per mantenir el seu estatus. En aquests anys denunci\xc3\xa0 aquesta situaci\xc3\xb3 de forma reiterada als monarques de la nova dinastia. _NEWLINE_El 1417 va posar un plet al Parlament de Par\xc3\xads contra el seu germ\xc3\xa0 Llu\xc3\xads I de Bar, al qual exigia una part de l\'her\xc3\xa8ncia dels seus pares. El 30 de setembre va obtenir, en compensaci\xc3\xb3, una renda anual de 1.500 lliures torneses, i Llu\xc3\xads ced\xc3\xad el ducat de Bar a Renat d\'Anjou, el n\xc3\xa9t de Violant._NEWLINE_Fou una dona de gran car\xc3\xa0cter i aptituds de govern, que demostr\xc3\xa0 en els per\xc3\xadodes en els quals substitu\xc3\xad el seu marit, com a lloctinent general, al capdavant de l\'administraci\xc3\xb3 dels regnes. Educada a la cort de Fran\xc3\xa7a, sempre demostr\xc3\xa0 una refinada cultura i uns interessos en aquest terreny que compart\xc3\xad amb el seu esp\xc3\xb2s. Junts donaren suport a la producci\xc3\xb3 cultural catalana i en catal\xc3\xa0 en un moment crucial de la seva hist\xc3\xb2ria.\n_START_SECTION_\nMort i enterrament\n_START_PARAGRAPH_\nViolant de Bar va morir a Bellesguard el 3 de juliol de 1431 i el seu cos va ser sebollit provisionalment a la catedral de Barcelona. M\xc3\xa9s endavant (1460), va ser traslladat al monestir de Poblet, al sepulcre que tenia reservat al costat del del seu marit. Destru\xc3\xaft aquest sepulcre, com tots els altres panteons reials de Poblet, el 1835, les seves despulles foren traslladades (1837) a l\'esgl\xc3\xa9sia de l\'Espluga de Francol\xc3\xad i, m\xc3\xa9s tard, a la catedral de Tarragona. Tornaren a Poblet el 1952, per ser col\xc2\xb7locades als nous sepulcres reconstru\xc3\xafts per Frederic Mar\xc3\xa8s._NEWLINE_A la catedral de Barcelona es conserva una corona reial atribu\xc3\xafble a Violant de Bar amb la llegenda "SYRA" (\'Serenissima Yolandis Regina Aragonum\'), actualment muntada sobre la cust\xc3\xb2dia del temple.'